הוועדה לענייני ביקורת המדינה, כנסת 19, פרוטוקול מספר 111, 2014-05-13 12:00

יולי יואל אדלשטיין: אדוני מבקר המדינה, אדוני יושב ראש הוועדה לביקורת המדינה, אנשי משרד המבקר בראשות המנכ"ל, גורמים שונים מן הכנסת ומן הוועדה.

יולי יואל אדלשטיין: אני קודם כל רוצה להודות לך, כרגיל, על הדוח המקיף, הפעם הוא עוסק במשרדי הממשלה השונים, פעילות משרדי הממשלה בתחומים שונים, כולל נסיעות שרים, תחום אהוב בדרך כלל על התקשורת.

יולי יואל אדלשטיין: דבר ראשון בדקתי אם יצאתי בסדר, יצאתי בסדר, אז אני יכול להתייחס.

יולי יואל אדלשטיין: אני חושב שמכיוון שבאמת הבדיקה היא בדיקה רוחבית, אדוני, אז הדוח מדבר בעד עצמו, אבל, וזה כנראה, אם כל פעם זה קורה לנו בהגשת הדוח, אז זה לא מקרה, אלא משהו מאוד עמוק בביקורת שאתם עושים, כל פעם מופיע איזה שהוא נושא אקטואלי על סדר היום, גם בדוח.

יולי יואל אדלשטיין: הפעם אני חושב שידוע לכולם שאתמול פתחנו את השבוע למניעת האלימות, למאבק באלימות, גם כאן בכנסת, גם מחוצה לה, ויש לך התייחסות ספציפית לנושא במה שנוגע למשרד לביטחון פנים ולמשרד החינוך.

יולי יואל אדלשטיין: מעבר לסיסמאות שאנחנו כולנו מסכימים איתן, כי הן סיסמאות נכונות, על הצורך במניעת אלימות, על הצורך במאבק באלימות, אני חושב שיש פה גם איזה שהיא תקווה ואולי התייחסות גם שונה בעצם הבדיקה הזאת ובעצם הפניית הזרקור למשרדים השונים.

יולי יואל אדלשטיין: מניסיוני אני אגיד לך, אדוני המבקר, אני זוכר את הנושא הזה ודאי יותר בהיבט של העולים, כשהייתי השר לקליטת עלייה, אחד הדברים הברורים, הרבה מאוד בנוגע לנוער ולצעירים, הרבה מאוד נושאים נופלים בין הכיסאות, כשהנער בבית ספר זאת אחריות אחת, כשהוא מחוץ לבית ספר זו אחריות אחרת, כשהוא הגיע לבעיות זה משרד הרווחה, כשהוא מגיע חס ושלום לעבירות, אז המשרד לביטחון פנים.

יולי יואל אדלשטיין: אני חושב שאולי עצם העובדה שהביקורת שלך ושל אנשיך, כמו שאמרתי, מפנה את הזרקור לכמה משרדים, תיתן את האפשרות, כאן אנחנו סומכים גם על הוועדה שלנו, לא רק לומר מה נעשה ומה נבדק, אלא גם אולי להסיק מסקנות ואולי, מי ייתן, גם לגרום לשיתוף פעולה הדוק יותר בתחום החשוב הזה בין משרדי הממשלה השונים שעוסקים בזה.

יולי יואל אדלשטיין: לכן עוד פעם תודה, ואני סמוך ובטוח שהדוח הזה, כרגיל, ייבדק ויידון בוועדה לביקורת המדינה על ידי עמיתינו חברי הכנסת, על מנת, כפי שאמרתי, לא רק לקרוא אותו ולדון בוא, אלא גם אולי לעזור למשרדי הממשלה השונים להסיק מסקנות מתבקשות.

יולי יואל אדלשטיין: בבקשה, אדוני המבקר.

<מבקר המדינה יוסף שפירא: תודה ליושב ראש הכנסת, חבר הכנסת יולי אדלשטיין, תודה גם ליושב ראש הוועדה לענייני ביקורת המדינה, חבר הכנסת אמנון כהן.

<מבקר המדינה יוסף שפירא: הדוח, כפי שאתם רואים, שמכיל שני כרכים עבי כרס, כולל בחובו פרקים רבים בתחומים שונים.

<מבקר המדינה יוסף שפירא: לא ארחיב פה לגבי כל נושא ונושא, כמובן, היושב ראש כבר נגע בכמה נושאים, כולל נושא הבריאות שכה חשוב לנו, אנחנו חוזרים עכשיו מדיון בנושא הבריאות, דוח מעקב, לגבי השר"פ ותיירות המרפא, לכן אין צורך לחזור, אבל אני רוצה להדגיש דבר נוסף.

<מבקר המדינה יוסף שפירא: הגשת הדוח היא בעצם רק יריית הפתיחה, כמו שאומרים, של הנושאים שהוצפו ונדונו ונבדקו על ידינו במשך שנה שלמה, אבל עיקר העבודה מתרכזת אחר כך בוועדה שחבר הכנסת אמנון כהן יושב בראשה.

<מבקר המדינה יוסף שפירא: הדיון בנושאים שנידונים בוועדה מגיע גם לתקשורת, אתם ודאי שומעים על כך, והגופים המבוקרים מפנימים את הביקורת ומתקנים את הליקויים ואנחנו אחר כך ממשיכים בדוחות מעקב והדיונים בוועדה ממש מועילים ופוריים ואני חושב שהם מביאים לתוצאות חיוביות ולשיפור הממשל בישראל.

<מבקר המדינה יוסף שפירא: תודה.

יולי יואל אדלשטיין: תודה למבקר המדינה.

יולי יואל אדלשטיין: ואני מבקש מיושב ראש הוועדה, חבר הכנסת כהן, לומר מספר מילים, ואנחנו גם מקבלים בברכה את חברת הכנסת רות קלדרון, חברת הוועדה.

אמנון כהן: תודה, אדוני היושב ראש, כבוד המבקר, כל החבורה המקצועית, והמנכ"ל בראשותם, חברת הכנסת רות קלדרון, חברת הוועדה, אני רואה פה גם נציגים ממשרד ראש הממשלה, שמלווים גם את דוחות מבקר המדינה, גם במעקבים, גם בדיונים אצלנו.

אמנון כהן: תודה רבה לך, מנהלת הוועדה, שיושבת כאן איתנו.

אמנון כהן: אדוני היושב ראש, כמו שציינת, אנחנו בוועדה שמים דגש רב על הדוחות של מבקר המדינה.

אמנון כהן: אנחנו מדינה צעירה, מתפתחת, אבל יש הרבה מאוד ליקויים שאנחנו צריכים לתקן.

אמנון כהן: הוזכר היום שדנו בדוח מבקר המדינה בנושא שר"פ ותיירות מרפא והתורים הארוכים שישנם, ואני כבר רואה עוד פעם נושאים חשובים בנושא הבריאות וכתוצאה מכך גם הוקמה ועדת גרמן שדנה היום בכל ההיבטים לטובת האזרח במערכת הבריאות.

אמנון כהן: אני מקווה שהדוח של הוועדה יהיה ממצה.

אמנון כהן: הוועדה לא תרפה, גם התוכן והיעילות, שבסופו של דבר ניגע בנקודות שאנחנו צריכים למען אזרחי מדינת ישראל.

אמנון כהן: אני באמת נהנה לעבוד עם המשרד המקצועי ביותר שאנחנו באמת רואים, ולא אני רק אומר את זה, כל גוף מבוקר שבא לדיונים בוועדה מציין את המצוינות והמקצועיות של אנשי משרד מבקר המדינה.

אמנון כהן: אני מודה לו על כך שהוא בוחר אותם בפינצטה, בציציות אחד אחד, שבאמת אין עוררין על ההערות, או על הדברים או על הביקורת שהם מביאים וכשהם מביאים את הביקורת האמיתית, אז ודאי גם הם נשמעים טוב.

אמנון כהן: אני לא פעם שומע ממנכ"לי משרדי הממשלה שאומרים 'זו תכנית עבודה שלי לטובת המשרד שלי', וזה מוטמע בתוך תכנית העבודה והם מתקנים את הליקויים.

אמנון כהן: רובם באים לידי תיקון על ידי דיון אחד, ואם יש רגישות ציבורית ואנחנו רואים שהדברים לא תוקנו אחרי דיון אחד, יש דיוני מעקב, כמו שהיה היום בנושא הבריאות.

אמנון כהן: אני חושב שבכוחות משותפים, יש לנו גם ועדה מאוד הטרוגנית, חברי ועדה מכל סיעות הבית, הדברים שאנחנו מסתכלים עליהם, אין קואליציה-אופוזיציה, הם לטובת הציבור, לטובת הצרכן, לטובת עם ישראל.

אמנון כהן: תודה רבה, כבוד המבקר ואדוני היושב ראש, על הזמן שלכם.

אמנון כהן: גם לתקשורת יש פה תרומה רבה, אתם מציפים את הדברים האלה והגוף המבוקר שומע את הדברים ולא פעם כשאנחנו מוציאים טרום דיון את ההודעה לעיתונות לדיון כבר מגיעים הגופים עם חלק מהתיקונים שכבר תוקנו.

אמנון כהן: לכן תרומה רבה יש גם לתקשורת, אני רוצה להודות לכם גם, לכל מערכות התקשורת, הכתובה, אינטרנט, וגם אלה שמצלמים אותנו.

אמנון כהן: תודה רבה.

יולי יואל אדלשטיין: אדוני רוצה שמישהו מן הצוות שלו יתייחס לדוח, מאנשי המקצוע?

<מבקר המדינה יוסף שפירא: יובל, רוצה להגיד כמה מילים?

<יובל חיו: הדוח מדבר בעד עצמו, אני לא חושב שכרגע יש מה להציג באופן פרטני.

<קריאה: ברשות

<קריאה: כם נעשה הגשה נוספת לערוץ 7 וערוץ 1, אם תוכלו להגיש עוד פעם?

אמנון כהן: להסתכל ופעם נוספת ללחוץ את ידו של מבקר המדינה ויושב ראש הכנסת.

יולי יואל אדלשטיין: תודה, אדוני.